钦定古今图书集成/明伦汇编/闺媛典/第366卷 > 《苦哉行三首》戎昱
## 钦定古今图书集成/明伦汇编/闺媛典/第366卷 > 《苦哉行三首》戎昱

官军收洛阳，家住洛阳里。夫婿与兄弟，目前见伤死。
吞声不许哭，还遣衣罗绮。上马随匈奴，数秋黄尘里。
生为名家女，死作塞垣鬼。乡国无还期，天津哭流水。

其二

登楼望天衢，目极泪盈睫。彊笑无笑容，须妆旧花靥。
昔年买奴仆，奴仆来《碎叶》。岂意未死间，自为匈奴妾。
一生忽至此，万事痛苦业。得出塞垣飞，不如彼蜂蝶。

其三

可汗奉亲诏，今月归燕山。忽如乱刀剑，搅妾心肠间。
出户望北荒，迢迢玉门关。生人为死别，有去无时还。
汉月割妾心，胡风凋妾颜。去去断绝魂，叫天天不闻。